《和梓漕陈帨诚伯弭节堂》
宋代·冯山

妖氛凭绝塞，皇武慰群情。并命儒臣起，同谋将略明。

前锋歼丑儒，降仗委高旌。拓境新图展，收功寸草横。

投戈宜偃息，奠枕觉澄清。广榭宏经构，群公共落成。

唱酬风月冷，谈议鬼神惊。锦绣移将合，琅玕种即生。

南方天外阔，北斗坐间倾。且享忧勤乐，除书恐再更。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。